En ung mand fra Hjørring havde held med at bryde en bil op på Plantagevej i Hjørring klokken kvart i fem i morges, men derefter var heldet hurtigt brugt op. Den 23-årige nåede at bakke 10 meter, før han ramte et mindre træ. Inden han kunne nå at gøre mere, blev han stoppet af vidner til tyveriet, der også havde tilkaldt politiet. Kort efter blev han anholdt og kørt til afhøring på politistationen. Han er blevet løsladt igen, men er sigtet for spirituskørsel og for at have stjålet bilen.

Referat:
10 meter - så langt nåede en 23-årig biltyv, inden han bakkede ind i et træ og blev tilbageholdt af vidner til tyveriet.